**Šen-jang J-5** alebo **Ťien-5** (podrobnosti o názve pozri nižšie) je čínske jednomiestne stíhacie lietadlo, ktoré bolo odvodené od sovietskeho MiGu-17.

Názvy
-----

Čínske názvy sú:

* **Ťien-5** – čín. 歼-5 – pchin-jin: jian-5 – doslova "Ničiť-5"
* **Ťien-5 čan-tou-ťi** – čín. 歼-5战斗机 – pchin-jin: jian-5 zhandouji – doslova "stíhač Ničiť-5"
* **Ťien-5 ťien-ťi-ťi** – čín. 歼-5歼击机 – pchin-jin: jian-5 jianjiji – doslova "stíhač Ničiť-5"
* **Ťien-ťi-ťi-5** – čín. 歼击机-5 – pchin-jin: jianjiji-5 – doslova "stíhač 5/úderný stroj "Ničiť-5"
* skrátene (podľa prvého písmena názvu v pchin-jine): **J-5**

Lietadlá boli exportované pod označením **F-5**. Kódové označenie NATO pre tieto lietadlá bolo „**Fresco**".

Do roku 1964 sa lietadlá označovali:

* **Tung-feng-101** – pchin-jin: dongfeng-101 alebo
* **Typ 56**

Vznik a vývoj
-------------

J-3 (čínska verzia MiGu-15bis) ako exponát leteckého múzea
J-5 (čínska verzia MiGu-17) severokórejského letectva
Stíhacie lietadlá boli prioritou pre čínske vojenské letectvo. Prvé prúdové lietadlá tohto typu boli MiGy-15 dodané do Číny vďaka spolupráci so ZSSR. Ako miestny názov pre tieto lietadlá prijali označenie **J-2**. Čínske lietadlá sa zúčastnili bojov s americkými lietadlami počas Kórejskej vojny. Bohužiaľ, skúsenosti z bojov neboli pre čínske orgány príliš povzbudivé. Číňanmi pilotované MiGy-15 čoraz viac nestačili na americké F-86 Sabre, pretože úroveň výcviku čínskych pilotov bola nízka. Postupne aj výkony lietadiel MiG-15 boli v niektorých parametroch o čosi nižšie než výkony F-86 Sabre. Táto situácia donútila Číňanov zaviesť do výzbroje modernizovanú verziu MiG-15bis, ktorý dostal označenie **J-3**. Američania nezostávali pozadu, a tak aj ich F-86 Sabre podliehali ďalším modernizáciám, ktoré im mali poskytnúť určité výhody. Tentokrát boli prijaté viaceré rozhodné opatrenia na rozhodovanie o zakúpení licencie v Sovietskom zväze na najnovší produkt MiGu, ktorým bolo lietadlo MiG-17. Výrobné linky v Číne začali s montážou lietadiel **J-4**, také bolo miestne označenie pre MiG-17. Všetky vtedy vyrobené lietadlá boli zostavené z dielov dovezených zo ZSSR. Týmto spôsobom výroby nebolo potrebné ďalej pokračovať, pretože v októbri 1954 sa uskutočnilo dôležité rozhodnutie. Čína totiž podpísala dohodu o licenčnej výrobe najnovšej verzie MiG-17F. Lietadlo bolo charakteristické novým prúdovým motorom Klimov VK-1F s prídavným spaľovaním. Na základe dohody so ZSSR dal ZSSR Číne technickú dokumentáciu, dve vzorové lietadlá, 15 sád k montáži na mieste, diely a komponenty pre výrobu ďalších desiatich kusov lietadiel. Prvý let MiGu-17 vyrobeného v Číne sa uskutočnil 8. apríla 1955. Bolo to ale lietadlo, ktoré bolo v Číne iba zmontované – všetky diely potrebné k montáži boli dovezené zo ZSSR. Prvý let lietadla (vtedy označovaného ako Tung-feng-101 alebo Typ 56), ktoré bolo úplne iba čínskej výroby sa uskutočnil 19. júla 1956.

Operačné nasadenie
------------------

Stroje J-5 a JJ-5 boli v čínskom letectve používané vo veľkých počtoch, kým ich nahradili modernejšie stíhačky J-7. Malý počet dvojmiestnych JJ-5 je však stále v službe. Súčasnými používateľmi cvičného JJ-5 sú Čína, Pakistan a Zimbabwe. Jednomiestne stíhacie J-5 a ich sovietsky vzor MiG-17 v súčasnosti používajú vzdušné sily Burkiny Faso, Mali, Mozambiku, KĽDR, Demokratickej republiky Konga, Somálska, Sudánu a Tanzánie.

Verzie
------

Dvojmiestny cvičný JJ-5
* **J-5** – základná jednomiestna verzia dennej stíhačky. Označenie J-5 získal v roku 1964. Predtým bolo lietadlo označované ako Typ 56 alebo Tung-feng-101. Montáž verzií J-5 bola dokončená v roku 1969.
* **J-5A** – licenčná verzia sovietskeho MiGu-17PF. Lietadlo bolo vybavené radarom RP-1, vďaka ktorému mohol na rozdiel od J-5 operovať v ktorúkoľvek dennú dobu a za každého počasia. Lietadlá J-5A sa začali vyrábať v roku 1964, ale za jeho montáž zodpovedali závody v Čcheng-tu. Montáž lietadiel J-5A bola dokončená v roku 1969.
* **JJ-5** – navrhnutý čínskymi inžiniermi z Chengdu Aircraft Corporation v roku 1964. Dvojmiestna cvičná-bojová verzia (podobný projekt sa pripravoval aj v ZSSR, kde bol MiG-17 prerobený na dvojmiestnu cvičnú-bojovú verziu, projekt však nebol nikdy zrealizovaný). Lietadlo JJ-5 po prvýkrát vzlietlo 8. mája 1966. Výroba tejto verzie trvala až do roku 1986. Vyrobených bolo až 1061 exemplárov.
* **J-5 torpédonosné lietadlo/bombardér** – nerealizovaná verzia pre námorné letectvo. Bol vyrobený iba jeden prototyp.
* **F-5** – exportná verzia lietadla J-5.

Používatelia
------------

Krajiny, ktoré používali lietadlá J-5
Cvičný FT-5 albánskych vzdušných síl
Lietadlá Ťien-5 v múzeu
### Súčasní používatelia

KĽDR  **KĽDR**
* Vzdušné sily Kórejskej ľudovej armády

### Bývalí používatelia

Albánsko  **Albánsko**
* Albánske vzdušné sily

Bangladéš  **Bangladéš**
* Bangladéšske vzdušné sily

Čína  **Čína**
* Vzdušné sily Čínskej ľudovej oslobodzovacej armády
* Námorné letectvo Čínskej ľudovej oslobodzovacej armády

Pakistan  **Pakistan**
* Pakistanské vzdušné sily

Somálsko  **Somálsko**
* Somálske vzdušné sily

Spojené štáty  **Spojené štáty**
* United States Air Force

Srí Lanka  **Srí Lanka**
* Srílanské vzdušné sily

Sudán  **Sudán**
* Sudánske vzdušné sily

Tanzánia  **Tanzánia**
* Tanzánijské vzdušné sily

Vietnam  **Vietnam**
* Vzdušné sily Vietnamskej ľudovej armády

Zimbabwe  **Zimbabwe**
* Vzdušné sily Zimbabwe

Špecifikácie (J-5)
------------------

### Technické údaje

* **Posádka:** 1
* **Dĺžka:** 11,09 m
* **Rozpätie:** 9,628 m
* **Výška:** 3,8 m
* **Plocha krídel:** 22,6 m²
* **Maximálna vzletová hmotnosť:** 6 000 kg
* **Pohonná jednotka:** 1 × prúdový motor Wo-pchen WP-5
	+ **Ťah bez prídavného spaľovania:** 25,5 kN
	+ **Ťah s prídavným spaľovaním:** 33,8 kN

### Výkony

* **Maximálna rýchlosť:** 1 130 km/h (vo výške 5 000 m)
* **Dolet:** 1 424 km (s prídavnými nádržami a vo výške 10 000 m)
* **Dostup:** 16 500 m
* **Stúpavosť:** 65 m/s

### Výzbroj

* 1× kanón Typ 37 kalibru 37 mm
* 2× kanón Typ 23-1 kalibru 23 mm

Referencie
----------

1. ↑   a čínska wikipédia
2. ↑   *Archivovaná kópia* [online]. [Cit. 2011-11-05]. Dostupné online. Archivované 2011-09-06 z originálu.
3. ↑
4. ↑

Iné projekty
------------

Commons
* Spolupracuj na Commons Commons ponúka multimediálne súbory na tému **Šen-jang J-5**

Zdroj
-----

*Tento článok je čiastočný alebo úplný preklad článkov Shenyang J-5 na poľskej Wikipédii a Shenyang J-5 na anglickej Wikipédii.*


|  |  |
| --- | --- |
| Portal | Portál letectvo |